ELLA VERTEL: Ons woon in Mbombela (Nelspruit) en besoek elke maand vir twee dae die Krugerwildtuin om batterye te laai. Die wildtuin gaan nie vir my net oor die Groot Vyf nie, maar ook die kleinste diertjies en voëls.
Dié slag het ons egter die voorreg gehad om twee weke lank die wildtuin van suid na noord deur te ry. Ons reis het by die Phabenihek begin. Daarvandaan het ons rustig (en al klikkende) die pad aangedurf tot bo by Crooks’ Corner. Wat ’n belewenis!
Ek hou van Ella se sentrale komposisie, maar die belangrikste is dat die boom se takke bo die horison uitsteek. Dit laat die boom selfs duideliker vertoon in die landskap.
Ek het die foto opgestel deur my kamera op ’n driepoot te sit. Met die hulp van ’n flits het ek die windpomp (voorgrond) genoeg belig sodat die foto nét reg uitkom. My verstellings was: lensopening f4.5, sluiterspoed 30 sekondes en ISO 1 600.
Die platteland van Suid-Afrika – met die Noord-Kaap voor in die koor – is van die beste plekke ter wêreld vir sterrekyk.
MARIUS VERTEL: Ek het hierdie sebras afgeneem op ’n boer se plaas wat op die Palmietfonteinpad buite Klerksdorp lê.
My vrou is lief daarvoor om vir dié twee appels te voer. Jy gee een fluit dan kom hulle so ewe rustig aangestap vir ’n bietjie liefde en aandag.
Dis hierdie unieke hoek wat Marius se foto laat uitstaan – dit voel meer intiem omdat jy so na aan die diere is. Die sagte lig speel natuurlik ’n rol, asook die lyn wat die draadheining maak. Dis ook goed dat die sebras se ore bo die horison uitstaan.
Die ooptes en die blou lug van die Karoo bly besonders. Ek woon deesdae naby Magaliesburg, maar het op Trompsburg in die Suid-Vrystaat grootgeword. Dis ook maar Karoo daar, en dis seker hoekom ek so lief is vir dié wêreld.
Jy moet nog steeds mooi lig kan waardeer en ’n goeie komposisie kan raaksien. Dit is só ’n oomblik wat Johan hier kon vasvang. Dat hy dit saam met sy seuns kon beleef, het dit net meer spesiaal gemaak.
BRENDAN SKRYF: Ek was by Port Owen in die Weskus en het vroeg gaan stap. Dit was ’n grys, stormagtige oggend en die toestande was nie ideaal vir fotografie nie, en ek besluit toe om teen laatmiddag na dieselfde plek terug te keer.
Omdat ek die oggend reeds my hoek gekies het, kon ek vinnig my kamera op die regte plek opstel vir dié skoot.
Ek het drie verskillende foto’s geneem, en op elkeen is die beligting van ’n ander deel voorop gestel. Later het ek op die rekenaar hierdie drie foto’s saamgestel as een foto, wat beteken dat ek regdeur die raam perfekte beligting kon wys.
Verder het ek aan die kleure verstel, en die foto verskerp totdat dit gelyk het soos die oomblik toe ek dit afgeneem het.
TOAST SÊ: Sjoe! Hierdie is ’n foto wat jou asem wegslaan. Dit verg egter beplanning, soos Brendan vertel. Dis goed om terug te keer na ’n plek waar jy wéét ’n goeie foto geneem kan word. Wees geduldig en wag vir die weerstoestande en die lig om saam te speel.
Hier is so baie om na te kyk in Brendan se raam: Die kaai wat jou oog weglei dieper die foto in, die skuit hier naby, die seilboot verder, die voëls regs bo. Dis g’n wonder dat Brendan se foto soveel “likes” op ons Instagram-blad gekry het nie.